Polestar har verdenspremiere på køreassistance fra Google

Polestar tager endnu et skridt ind i fremtiden – og denne gang med Google som co-pilot. Det svensk-kinesiske elbilbrand bliver det første i verden til at integrere live lane guidance fra Google Maps direkte i førerdisplayet.

Kort fortalt betyder det, at bilen nu selv kan se, hvilken vognbane du ligger i – og fortælle dig, hvilken du burde ligge i. Systemet bruger kameraet i forruden og Googles AI til at analysere vejstriber, skilte og trafik i realtid. På den måde får du tydelige visuelle og lydmæssige signaler om, hvornår du skal skifte bane – så du slipper for de svedige håndflader, når motorvejen pludselig deler sig i fire retninger.

Den nye funktion bliver en del af Polestar 4’s 10,2-tommer førerdisplay, hvor en ny 3D-visualisering viser både din egen og de mulige vognbaner på ruten. Systemet hjælper dig med at tage de rigtige frakørsler og undgår de klassiske “hov, den var vist min afkørsel”-øjeblikke.

Ifølge Polestar handler det om at give føreren mere ro bag rattet.

– Live lane guidance reducerer stress og øger sikkerheden ved at gøre det langt lettere at orientere sig i tæt trafik, siger Polestars chef for brugeroplevelse, Sid Odedra.

Ruller ud via OTA-opdatering

Funktionen bliver først aktiveret i Polestar 4-modeller i USA og Sverige, men skal siden rulles ud til flere markeder – formentlig også Danmark – via en OTA-opdatering. Dermed føjer Polestar endnu en funktion til listen over smarte opgraderinger, der kommer trådløst til bilen uden værkstedsbesøg.

Google kalder samarbejdet med Polestar for “et nyt benchmark for navigation i bilbranchen”, og det er svært at være uenig: Når bilen selv ved, hvilken bane du ligger i, bliver GPS-stemmen pludselig lidt mere end bare en vejviser – den bliver en egentlig køreassistent.

LÆS OGSÅ: Vores test af Polestar 4.

Polestar har verdenspremiere på køreassistance fra Google