Hjælp på vej til Polestar 4 ejere med ladeproblemer

Der er godt nyt til Polestar 4 ejere, der har oplevet problemer med at lade op ved Clevers lynladere. I en mail til deres kunder fortæller ladeoperatøren, at der er fundet en løsning og lover, at den rulles ud på tværs af deres ladestandere i starten af april måned. De skriver:

“Vi har identificeret et problem med opladning af Polestar 4 på visse af vores lynladere. Problemet kan medføre, at ladestanderen ikke kan oprette forbindelse til bilen, og derfor ikke er i stand til at lade. En løsning er dog udarbejdet, og vi forventer at den implementeres på tværs af vores lynladestandere i starten af april 2025.”

Fejlen er blot ét af de problemer, der har hærget bilen, siden den blev sendt på vejene for tre måneder siden. Men en særdeles graverende en af slagsen.

Under vores nylige test af Polestar 4 oplevede vi selv at trille ind på Drejebænken ladestation ved Odense med 6 procent på batteriet – hvor bilen pure nægtede at starte opladningen. Vel at mærke på en tur, hvor endestationen var København.

Næsten værre er det, at problemet ikke er konsekvent, hvilket gør det umådelig svært at planlægge opladning på længere ture. På de fleste Clever-ladere virker opladning uden problemer, men på andre overhovedet ikke.

Clever beklager “de udfordringer, som dette kan medbringe,” og opfordrer til, at Polestar 4 ejere lader hos selskabets samarbejdspartnere i stedet, indtil problemet er løst til april.

Hjælp på vej til Polestar 4 ejere med ladeproblemer