Sådan afslører du de dårlige leasingtilbud

Flere danskere vælger leasing frem for at købe bilen selv. Det er ikke svært at forstå. Elbilerne udvikler sig hurtigt, priserne flytter sig, og ingen har lyst til at stå med en bil, der pludselig føles gammel, før kaffen i forhandlerens lounge er blevet kold.

Men leasingmarkedet er også blevet en jungle. Nogle tilbud ser billige ud, fordi månedsydelsen er lav. Andre gemmer en høj førstegangsydelse i bunden af regnestykket. Og så er der kilometer, binding, levering, forsikring og småt skrift. Derfor er det værd at kende de to hurtige tests, der kan sortere de gode leasingtilbud fra de middelmådige.

Regn hele pakken ud

Den første metode er den mest afslørende, og den, vi plejer at bruge her på redaktionen. Her ser man på den samlede leasingpris over 36 måneder. Regnestykket er:

Førstegangsydelse + 36 månedlige ydelser + afleveringsgebyr – sammenlignet med bilens nyvognspris.

Ender den samlede leasingpris på under 45 procent af bilens nypris, er det som udgangspunkt et godt tilbud. Et eksempel: En bil til 300.000 kroner leases med 15.000 kroner i førstegangsydelse og 2.995 kroner om måneden i 36 måneder. Den samlede pris bliver 122.820 kroner. Det svarer til knap 41 procent af bilens nypris. Det er et stærkt tilbud.

Tager vi eksempelvis udgangspunkt i den spritnye Volkswagen ID. Polo Launch Edition, ser regnestykket således ud:

VW ID. Polo | Førstegangsydelse | Månedlige omkostninger | Totalomkostninger 3 år | Kontantpris | Procent
Life Launch Edition | 10.000 kr. | 3.295 kr. | 129.220 kr. | 234.995 kr. | 55 %
| 25.000 kr. | 2.895 kr. | 129.920 kr. | 234.995 kr. | 55 %
| | | | |
Style Launch Edition | 10.000 kr. | 3.695 kr. | 143.620 kr. | 269.995 kr. | 53 %
| 25.000 kr. | 3.195 kr. | 140.620 kr. | 269.995 kr. | 52 %

Beregningen er lavet med udgangspunkt i tre års leasing med 15.000 km årligt. Totalomkostninger er inkl. afleveringsgebyr på 620 kr.

Hvis du bruger 45 procent-reglen, er det ikke just et skarpt leasingtilbud. Det ligger cirka 10 procentpoint over grænsen for et godt tilbud.

Kia EV9.

Omvendt har Kia netop sendt os en pressemeddelelse om “attraktive leasingtilbud på EV6 og EV9”. Lad os tjekke:

Kia | Førstegangsydelse | Månedlige omkostninger | Totalomkostninger 3 år | Kontantpris | Procent
EV6 Long Range Prestige | 29.995 kr. | 3.795 kr. | 167.615 kr. | 329.999 kr. | 50 %
| 59.995 kr. | 2.595 kr. | 155.015 kr. | 329.999 kr. | 47 %
| | | | |
EV9 Long Range Upgrade | 49.995 kr. | 5.395 kr. | 245.815 kr. | 509.999 kr. | 48 %

Beregningen er lavet med udgangspunkt i tre års leasing med 15.000 km årligt. Totalomkostninger er inkl. afleveringsgebyr på 1.000 kr.

Selv om priserne er mere attraktive end på den spritnye ID. Polo kommer de altså ikke ind under kategorien “et godt tilbud” efter 45 procent-reglen.

10-1-reglen

Den anden regel er introduceret af Bilmagasinet.dk, der kalder den for “10-1-reglen”. Den er lidt nemmere at gå til, hvis man er på farten og ikke har adgang til et regneark: Førstegangsydelsen bør være under 10 procent af bilens nyvognspris. Den månedlige ydelse bør være under 1 procent af nyvognsprisen.

Koster bilen eksempelvis 300.000 kroner fra ny, bør førstegangsydelsen altså helst ligge under 30.000 kroner, mens månedsydelsen bør være under 3.000 kroner. Jo lavere tallene er, desto bedre ser tilbuddet ud.

Men reglen kræver én vigtig ting: Sammenlign altid tilbud med 15.000 kilometer om året. Ellers bliver regnestykket hurtigt skævt. Et tilbud med 10.000 kilometer kan se billigt ud, men blive dyrt, hvis du faktisk kører mere.

Med de ovenstående eksempler ser 10-1-reglen således ud:

Model | Kontantpris | Førstegangsydelse | Under 10% | Månedlig ydelse | Under 10%
VW ID. Polo Life LE | 234.9995 kr. | 10.000 kr. | Ja | 3.295 kr. | Nej
VW ID. Polo Life LE | 234.9995 kr. | 25.000 kr. | Nej | 2.895 kr. | Nej
VW ID. Polo Style LE | 269.9995 kr. | 10.000 kr. | Ja | 3.695 kr. | Nej
VW ID. Polo Style LE | 269.9995 kr. | 25.000 kr. | Ja | 3.195 kr. | Nej
| | | | |
Kia EV6 LR Prestige | 329.999 kr. | 29.995 kr. | Ja | 3.795 kr. | Nej
Kia EV6 LR Prestige | 329.999 kr. | 59.995 kr. | Nej | 2.595 kr. | Ja
| | | | |
Kia EV9 LR Upgrade | 509.999 kr. | 49.995 kr. | Ja | 5.395 kr. | Nej

Konklusionen er den samme; ingen af tilbudene kommer ind under gode leasingtilbud.

Skal vi kigge på et eksempel, der rent faktisk er et godt tilbud i skrivende stund, kan vi kigge på Polestar 4 Nordic Edition RWD.

Polestar 4.

Bemærk at førstegangsydelsen er ladere end 10 procent af kontantprisen, ligesom den månedlige ydelse er mindre end 1 procent af kontantprisen. Og med det lange regnestykke ser det også fint ud:

Polestar 4 | Førstegangsydelse | Månedlige omkostninger | Totalomkostninger 3 år | Kontantpris | Procent
Nordic Edition RWD | 24.995 kr. | 4.395 kr. | 183.315 kr. | 499.900 kr. | 37 %
| 49.995 kr. | 3.395 kr. | 172.815 kr. | 499.900 kr. | 35 %

Beregningen er lavet med udgangspunkt i tre års leasing med 15.000 km årligt.

Den billige månedspris kan snyde

Fælden er, at mange kun kigger på månedsydelsen. Men en lav pris om måneden kan sagtens være købt med en stor førstegangsydelse. Omvendt kan en lidt højere månedsydelse være bedre, hvis opstartsprisen er lav. Derfor bør man altid se på totalprisen. Leasing er ikke gratis bilhold. Det er bare en anden måde at betale for værditab, risiko og fleksibilitet på.

Og netop ved elbiler kan fleksibiliteten være værdifuld. Nye batterier, hurtigere opladning, bedre rækkevidde og faldende priser kan hurtigt ændre billedet. Leasing kan derfor være en fornuftig løsning – men kun hvis regnestykket holder.

Så næste gang et leasingtilbud blinker med lav månedspris, er rådet simpelt: Find nyvognsprisen, tjek førstegangsydelsen, regn 36 måneder frem – og se, om tilbuddet stadig ser lige så fristende ud.

Sådan afslører du de dårlige leasingtilbud